พารากอน-ชิดลมคึกคนซื้อของจำเป็น
สยามพารากอน และเซ็นทรัล ชิดลม2 ห้างยักษ์ เผย ลูกค้าหนาตา เหตุคนแห่ซื้อของจำเป็น หลังเปิดมาเป็นวันที่ 3
9 เม.ย. 2553

สยามพารากอน และเซ็นทรัล ชิดลม2 ห้างยักษ์ เผย ลูกค้าหนาตา เหตุคนแห่ซื้อของจำเป็น หลังเปิดมาเป็นวันที่ 3 
นายโยธิน ธรรมจำรัส ผู้อำนวยการฝ่ายสื่อสารองค์กร บริษัท เซ็นทรัลรีเทล คอร์ปอเรชั่น กล่าวว่า  บรรยากาศของห้างสรรพสินค้าเซ็นทรัล สาขาชิดลมภายหลังจากเปิดให้บริการมาเป็นวันที่  3  หลังจากเกิดเหตุการณ์ชุมนุมบริเวณ  4  แยกราชประสงค์ปรากฎว่ามีลูกค้าเข้ามาใช้บริการค่อนข้างหนาตา  โดยเฉพาะในซูเปอร์มาร์เก็ต  เนื่องจากลูกค้าต้องการเข้ามาจับจ่ายซื้อสินค้าของใช้ที่จำเป็น  เช่นเดียวกับบรรยากาศในศูนย์อาหาร  เนื่องจากกลุ่มลูกค้าออฟฟิศเข้ามาซื้ออาหารรับประทานตามปกติ
ขณะที่ศูนย์การค้าสยาม พารากอน ซึ่งเปิดให้บริการเป็นวันแรกมีพนักงานออฟฟิศเข้ามาใช้บริการศูนย์อาหาร และเข้ามาซื้อของจำเป็นในซูเปอร์มาร์เก็ต ทั้งนี้ แหล่งข่าวจากบริษัท สยามพิวรรธน์  ผู้ดำเนินธุรกิจศูนย์การค้าสยามดิสคัฟเวอรี่  และสยามเซ็นเตอร์ กล่าวว่า  เปิดให้บริการวันแรกมีลูกค้าเข้ามาจับจ่ายใช้สอยพอสมควรตั้งแต่เวลา  10.00 น.  ซึ่งลูกค้าที่เข้ามาใช้บริการส่วนใหญ่ยังคงเป็นกลุ่มพนักงานออฟฟิศที่ส่วนใหญ่จะเข้ามาซื้ออาหารรับประทานภายในศูนย์อาหาร  และซูเปอร์มาร์เก็ต  ขณะที่เวลาปิดให้บริการจะปิดในเวลา  18.00  น.  ส่วนวันที่ 10 เม.ย.นี้จะเปิดให้บริการหรือไม่บริษัทจะมีการประชุมหารือระดับผู้บริหารก่อน  เพื่อประเมินสถานการณ์ก่อนที่จะเปิดให้บริการในวันถัดไป